《醉卧苏汝载积翠园晨起放笔呈汝载》
明代·韩上桂

偶来辟彊园，游戏竹林下。
云物递清新，花水低相亚。
野树盖中庭，余阴荫比舍。
碍日构飞楹，攒云拱朱榭。
地僻鸟易驯，涧绝虹仍跨。
蓄水灌疏畦，寒流潆石罅。
疏菊晚逾鲜，败荷久已卸。
方冬场圃成，万室入禾稼。
村巷出牛羊，主人属清暇。
樽宽北海情，屣倒中郎迓。
本自托石交，况乃藉姻娅。
屑语等琳琅，芳词袭兰麝。
席地竟长筵，临流洽飞斝。
珍馔络珠盘，竹厨行美炙。
诸蔬错蟹虾，嘉果有橘蔗。
郁金琥珀浓，宝杓琉璃泻。
博木竞袅牟，选隽事壶射。
不醉尔无归，就逋我弗赦。
调笑杂优俳，欢嚣恣轻骂。
侧弁转悠然，屡舞且勿咤。
醉客影阑珊，倦仆梦惊讶。
欢燕意转浓，邻鸡不相借。
吐后酒频呼，主休客未罢。
卧我碧云楼，覆我青罗帕。
疏星点翠帘，冻雨消长夜。
起视觉苍茫，宿昔如羽化。
吁嗟此夕游，洵矣美无价。
天明起就途，仆夫不肯驾。
恶宾兼故人，贱子谨致谢。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。